               EIROPAS KOMISIJA
            Briselē, 21.4.2021
            COM(2021) 195 final
            2021/0101(NLE)
            Priekšlikums
            PADOMES LĒMUMS
            par nostājām, kas Eiropas Savienības vārdā jāieņem Vienošanās par oficiāli atbalstītiem eksporta kredītiem dalībnieku un Nozares vienošanās par eksporta kredītiem civilās aviācijas gaisa kuģiem (“ASU”) dalībnieku rakstiskajā procedūrā attiecībā uz Apvienotās Karalistes lūgumu kļūt par minēto vienošanos dalībnieci

               PASKAIDROJUMA RAKSTS

               1.Priekšlikuma priekšmets

               Šis priekšlikums attiecas uz lēmumu, ar ko nosaka nostāju, kura Savienības vārdā jāieņem Vienošanās par oficiāli atbalstītiem eksporta kredītiem (“vienošanās”) dalībnieku un Nozares vienošanās par eksporta kredītiem civilajiem gaisa kuģiem (“gaisa kuģu nozares vienošanās” jeb “ASU”) dalībnieku rakstiskajā procedūrā attiecībā uz Lielbritānijas un Ziemeļīrijas Apvienotās Karalistes (“Apvienotā Karaliste”) lūgumu kļūt par vienošanās un par ASU dalībnieci.

               2.Priekšlikuma konteksts

               2.1.Vienošanās un gaisa kuģu nozares vienošanās

               Vienošanās ir džentlmeņu vienošanās, kuras mērķis ir nodrošināt sistēmu oficiāli atbalstītu eksporta kredītu sakārtotai izmantošanai. Praksē tas nozīmē radīt vienlīdzīgus konkurences apstākļus (kuros konkurenci nosaka eksportējamo preču un pakalpojumu kvalitāte un cena, nevis paredzētie finanšu noteikumi) un strādāt, lai likvidētu subsīdijas un tirdzniecības izkropļojumus, kas saistīti ar oficiāli atbalstītiem eksporta kredītiem (“oficiāls atbalsts”). Vienošanās stājās spēkā 1978. gada aprīlī, un tā ir beztermiņa.

               Gaisa kuģu nozares vienošanās ir ietverta vienošanās III pielikumā, un tās nolūks ir nodrošināt sistēmu paredzamai, konsekventai un pārredzamai oficiāli atbalstītu eksporta kredītu izmantošanai gaisa kuģu un ASU 4. panta a) punktā minēto saistīto preču un pakalpojumu pārdošanā un nomā. Tādējādi arī ASU cenšas veicināt vienlīdzīgus konkurences apstākļus eksportam gaisa kuģu nozarē un novērst subsīdijas un tirdzniecības izkropļojumus, kas saistīti ar oficiālu atbalstu. Gaisa kuģu nozares vienošanās stājās spēkā 2011. gada 1. februārī.

               Vienošanās, ieskaitot gaisa kuģu nozares vienošanos, ir administratīvi integrēta ESAO un saņem atbalstu no ESAO sekretariāta eksporta kredītu jautājumos. Tomēr nedz vienošanās, nedz gaisa kuģu nozares vienošanās nav ESAO akti
                  1
               .

               Eiropas Savienība (un nevis tās dalībvalstis) ir vienošanās un gaisa kuģu nozares vienošanās dalībniece, un abas vienošanās ar Eiropas Parlamenta un Padomes 2011. gada 16. novembra Regulu (ES) Nr. 1233/2011
                  2
                ir transponētas Kopienas acquis. Tādējādi vienošanās un gaisa kuģu nozares vienošanās ir juridiski saistošas, jo uz tām attiecas Savienības tiesību akti.

               2.2.Vienošanās dalībnieki un ASU dalībnieki

               Patlaban vienošanās aptver šādus desmit dalībniekus (“vienošanās dalībnieki”): Amerikas Savienotās Valstis, Austrālija, Eiropas Savienība, Japāna, Jaunzēlande, Kanāda, Koreja, Norvēģija, Šveice un Turcija.

               Gaisa kuģu nozares vienošanās ir desmit dalībnieki (“ASU dalībnieki”), un tie ir lielā mērā tādi paši kā vienošanās dalībnieki. Vienīgās atšķirības ir tādas, ka Brazīlija ir ASU dalībniece (bet ne vienošanās dalībniece), savukārt Turcija nepiedalās ASU (lai gan tā ir vienošanās dalībniece).

               Gan vienošanās, gan ASU dalībnieki lēmumus par vienošanās vai ASU grozījumiem pieņem vienprātīgi.

               Saskaņā ar vienošanās 3. pantu esošie dalībnieki var uzaicināt pievienoties citas ESAO dalībvalstis un valstis, kas nav ESAO dalībvalstis. Tie, kas nav dalībnieki, var kļūt par ASU dalībniekiem saskaņā ar procedūrām, kas izklāstītas ASU I papildinājumā.

               Vienošanās un ASU dalībnieku sanāksmēs, kā arī rakstiskajās procedūrās, kur vienošanās un ASU dalībnieki pieņem lēmumus, Savienību pārstāv Eiropas Komisija.

               2.3.Vienošanās dalībnieku un ASU dalībnieku paredzētais akts

               Paredzētais akts būtu par vienošanās un par ASU dalībnieces statusa piešķiršanu Apvienotajai Karalistei, ņemot vērā Apvienotās Karalistes (“AK”) lūgumu kļūt par vienošanās un par ASU dalībnieci.

               Pēc izstāšanās no ES AK vairs nav pārstāvēta vienošanās un ASU. AK 2021. gada 28. janvāra vēstulē lūdza attiecīgajiem dalībniekiem oficiāli piekrist tam, ka AK kļūst par abu instrumentu dalībnieci. Vienošanās priekšsēdētājs un ASU dalībnieki AK lūgumu izplatīja 29. janvārī un noteica termiņu – 2021. gada 31. martu – esošajiem dalībniekiem oficiālas atbildes sniegšanai. Priekšsēdētāja 2021. gada 11. februāra paziņojumā termiņš tika pagarināts līdz 2021. gada maija beigām.

               Lai apstiprinātu AK dalību vienošanās un ASU, būtu jāgroza vienošanās 3. pants un ASU 3. pants, t. i., noteikumi, kuros uzskaitīti attiecīgie dalībnieki.

               Ņemot vērā iepriekš minēto, ir lietderīgi izstrādāt Savienības nostāju, kas Savienības vārdā jāieņem kādā ar nolīgumu izveidotā struktūrā, jo lēmums būs saistošs Savienībai un skars Savienības tiesību aktus saskaņā ar Regulas (ES) Nr. 1233/2011 1. pantu, kurš nosaka: “Savienībā piemēro pamatnostādnes, kas ietvertas Vienošanās par oficiāli atbalstītiem eksporta kredītiem (“vienošanās”). Vienošanās teksts ir iekļauts šīs regulas pielikumā.”

               3.Nostāja, kas jāieņem Savienības vārdā

               Paredzētie akti ļautu AK kļūt par vienošanās un ASU dalībnieci.

               Priekšsēdētāja 2021. gada 29. janvāra paziņojumā teikts: “AK bija viena no sākotnējām valstīm, kas 20. gadsimta 70. gados bija iesaistīta finanšu disciplīnu noteikšanā oficiāli atbalstītiem eksporta kredītiem, un kopš tā laika tā ir ievērojami sniegusi gan standarta eksporta kredītus, gan eksporta kredītus gaisa kuģiem. Tā ir arī aktīva Eksporta kredītu un kredīta garantiju darba grupas locekle. Tādējādi būtu loģiski un abpusēji izdevīgi, ja AK turpinātu būt dalībniece. Tādēļ es ceru, ka dalībnieki atbalstīs šo lūgumu.” Ir sagaidāms, ka visi vienošanās dalībnieki un ASU dalībnieki patiešām atbalstīs AK lūgumu.

               Savienības interesēs ir, lai AK piedalītos gan vienošanās, gan ASU. Abi instrumenti nodrošina sistēmu sakārtotai un pārredzamai oficiāli atbalstītu eksporta kredītu izmantošanai to attiecīgajās piemērošanas jomās un cenšas veicināt vienlīdzīgus konkurences apstākļus oficiāli atbalstītiem eksporta kredītiem. Pēdējos gados AK ir kļuvusi arvien aktīvāka oficiālā atbalsta jomā. UK Export Finance (“UKEF” jeb AK valdības eksporta kredītu atbalsta departaments) 2018. gadā sniedza oficiālu atbalstu mazāk nekā 2 miljardu EUR apmērā. 2019. gadā tas jau bija aptuveni 5,5 miljardi EUR. AK kā vienošanās un gaisa kuģu nozares vienošanās dalībniecei būtu jāievēro to noteikumi.

               Turklāt, jo īpaši attiecībā uz gaisa kuģu nozares vienošanos, ir svarīgi paturēt prātā AK pastāvīgo līdzdalību Airbus. Tāpēc oficiālo eksporta kredītu regulējums gaisa kuģu ražošanas nozarē attiecas uz ES dalībvalstu un AK kopējām interesēm.

               Tā kā paredzētā lēmuma mērķis ir nodrošināt vienlīdzīgus konkurences apstākļus ES eksporta nozarei, kā arī pienācīgi ņemt vērā ES un AK īpašo ekonomisko interešu saskaņošanu gaisa kuģu ražošanas nozarē, nostājām, kas jāieņem Savienības vārdā, vajadzētu būt šādām – piekrist, ka AK kļūst par vienošanās un par gaisa kuģu nozares vienošanās dalībnieci.

               4.Juridiskais pamats

               3.1.Procesuālais juridiskais pamats

               3.1.1.Principi

               Līguma par Eiropas Savienības darbību (LESD) 218. panta 9. punktā paredzēti lēmumi, ar kuriem nosaka “nostāju, kas Savienības vārdā jāapstiprina kādā ar nolīgumu izveidotā struktūrā, ja šāda struktūra ir tiesīga pieņemt lēmumus ar juridiskām sekām, izņemot lēmumus, kas papildina vai groza attiecīgajā nolīgumā noteikto iestāžu sistēmu”.

               Jēdziens “lēmumi ar juridiskām sekām” ietver aktus, kam ir juridiskas sekas saskaņā ar starptautisko tiesību normām, kuras reglamentē attiecīgo struktūru. Tas ietver arī instrumentus, kam nav saistoša spēka saskaņā ar starptautiskajām tiesībām, bet kas “var būtiski ietekmēt Savienības likumdevēja pieņemtā tiesiskā regulējuma saturu”
                  3
               .

               3.2.1.Piemērošana konkrētajā gadījumā

               Abi akti, kurus vienošanās dalībnieki un ASU dalībnieki ir aicināti pieņemt (t. i., lemt par AK lūgumu kļūt par vienošanās un par ASU dalībnieci), ir akti ar juridiskām sekām. Paredzētajiem aktiem ir juridiskas sekas atbilstīgi 1. pantam Eiropas Parlamenta un Padomes 2011. gada 16. novembra Regulā (ES) Nr. 1233/2011 par dažu pamatnostādņu piemērošanu oficiāli atbalstītu eksporta kredītu jomā un ar ko atceļ Padomes Lēmumus 2001/76/EK un 2001/77/EK, kurā noteikts, ka “Savienībā piemēro pamatnostādnes, kas ietvertas Vienošanās par oficiāli atbalstītiem eksporta kredītiem (“vienošanās”). Vienošanās teksts ir iekļauts šīs regulas pielikumā.”

               Tādēļ ierosinātā lēmuma procesuālais juridiskais pamats ir LESD 218. panta 9. punkts.

               3.2.Materiālais juridiskais pamats

               3.2.1.Principi

               Lēmuma, kas pieņemams saskaņā ar LESD 218. panta 9. punktu, materiālais juridiskais pamats galvenokārt ir atkarīgs no paredzētā akta, par kuru nostāja Savienības vārdā jāieņem, mērķa un satura.

               3.2.2.Piemērošana konkrētajā gadījumā

               Paredzēto aktu galvenais mērķis un saturs attiecas uz kopējo tirdzniecības politiku. Tāpēc ierosinātā lēmuma materiālais juridiskais pamats ir 207. pants.

               3.3.Secinājums

               Ierosinātā lēmuma juridiskajam pamatam vajadzētu būt LESD 207. panta 4. punkta pirmajai daļai saistībā ar 218. panta 9. punktu.

               5.Paredzētā akta publicēšana

               Tā kā vienošanās dalībnieku un ASU dalībnieku akti grozīs vienošanos un gaisa kuģu nozares vienošanos, ir lietderīgi tos pēc pieņemšanas publicēt Eiropas Savienības Oficiālajā Vēstnesī.

               2021/0101 (NLE)

               Priekšlikums

               PADOMES LĒMUMS

               par nostājām, kas Eiropas Savienības vārdā jāieņem Vienošanās par oficiāli atbalstītiem eksporta kredītiem dalībnieku un Nozares vienošanās par eksporta kredītiem civilās aviācijas gaisa kuģiem (“ASU”) dalībnieku rakstiskajā procedūrā attiecībā uz Apvienotās Karalistes lūgumu kļūt par minēto vienošanos dalībnieci

               EIROPAS SAVIENĪBAS PADOME,

               ņemot vērā Līgumu par Eiropas Savienības darbību un jo īpaši tā 207. panta 4. punkta pirmo daļu saistībā ar tā 218. panta 9. punktu,

               ņemot vērā Eiropas Komisijas priekšlikumu,

               tā kā:

               (1)Pamatnostādnes, kas ietvertas Vienošanās par oficiāli atbalstītiem eksporta kredītiem (“vienošanās”), ir transponētas ar Eiropas Parlamenta un Padomes Regulu (ES) Nr. 1233/2011 un tādējādi ir juridiski saistošas Eiropas Savienībā
                  4
               .
                  5

               (2)Vienošanās dalībnieki ir šādi: Amerikas Savienotās Valstis, Austrālija, Eiropas Savienība, Japāna, Jaunzēlande, Kanāda, Koreja, Norvēģija, Šveice un Turcija.

               (3)Nozares vienošanās par eksporta kredītiem civilās aviācijas gaisa kuģiem (“gaisa kuģu nozares vienošanās” jeb “ASU”) ir ietverta vienošanās III pielikumā un saskaņā ar ASU 2. pantu ir vienošanās neatņemama sastāvdaļa. Arī ASU ir transponēta ar Eiropas Parlamenta un Padomes Regulu (ES) Nr. 1233/2011 un ir juridiski saistoša Savienībā
                  6
               .
                  7

               (4)ASU dalībnieki ir šādi: Amerikas Savienotās Valstis, Austrālija, Brazīlija, Eiropas Savienība, Japāna, Jaunzēlande, Kanāda, Koreja, Norvēģija un Šveice.

               (5)Gan vienošanās, gan gaisa kuģu nozares vienošanās nodrošina sistēmu oficiāli atbalstītu eksporta kredītu sakārtotai un pārredzamai izmantošanai to attiecīgajās piemērošanas jomās. Tās cenšas veicināt vienlīdzīgus konkurences apstākļus oficiāli atbalstītu eksporta kredītu jomā, lai eksportētāju starpā veicinātu konkurenci, kas balstās uz eksportējamo preču un pakalpojumu kvalitāti un cenu, nevis visizdevīgākajiem oficiāli atbalstītajiem finanšu noteikumiem.

               (6)Lielbritānijas un Ziemeļīrijas Apvienotā Karaliste (“Apvienotā Karaliste”) izstājās no Savienības 2020. gada 31. janvārī.
                  8

               (7)Saskaņā ar vienošanās 3. pantu esošie dalībnieki var uzaicināt pievienoties citas ESAO dalībvalstis un valstis, kas nav ESAO dalībvalstis. Tie, kas nav ASU dalībnieki, var kļūt par ASU dalībniekiem saskaņā ar procedūrām, kas izklāstītas ASU I papildinājumā.

               (8)Apvienotā Karaliste 2021. gada 28. janvāra vēstulē lūdza vienošanās dalībniekiem un gaisa kuģu nozares vienošanās dalībniekiem piekrist tam, ka Apvienotā Karaliste kļūst attiecīgi par vienošanās un gaisa kuģu nozares vienošanās dalībnieci. Vienošanās dalībniekiem un ASU dalībniekiem ir jāpieņem lēmums par minēto lūgumu, izmantojot rakstisku procedūru.

               (9)Ir lietderīgi noteikt nostāju, kas Savienības vārdā jāieņem vienošanās dalībnieku procedūrā, kā arī nostāju, kas Savienības vārdā jāieņem gaisa kuģu nozares vienošanās dalībnieku procedūrā, jo vienošanās dalībnieku un ASU dalībnieku lēmumi Savienībai būs saistoši saskaņā ar Regulas (ES) Nr. 1233/2011 2. pantu,

               IR PIEŅĒMUSI ŠO LĒMUMU.

               1. pants

               Nostāja, kas Vienošanās par oficiāli atbalstītiem eksporta kredītiem dalībnieku rakstiskajā procedūrā Savienības vārdā jāieņem attiecībā uz Apvienotās Karalistes lūgumu kļūt par vienošanās dalībnieci, ir atbalstīt šo lūgumu.

               1.a pants

               Nostāja, kas Savienības vārdā jāieņem Nozares vienošanās par eksporta kredītiem civilās aviācijas gaisa kuģiem dalībnieku rakstiskajā procedūrā attiecībā uz Apvienotās Karalistes lūgumu kļūt par šīs nozares vienošanās dalībnieci, ir atbalstīt šo lūgumu.

               2. pants

               Šis lēmums ir adresēts Komisijai.

               Briselē,

                     Padomes vārdā –

                     priekšsēdētājs

                     (1)

                        Kā definēts ESAO konvencijas 5. pantā.

                     (2)

                        Eiropas Parlamenta un Padomes Regula (ES) Nr. 1233/2011 (2011. gada 16. novembris) par dažu pamatnostādņu piemērošanu oficiāli atbalstītu eksporta kredītu jomā un ar ko atceļ Padomes Lēmumus 2001/76/EK un 2001/77/EK (OV L 326, 8.12.2011., 45. lpp.).

                     (3)

                        Tiesas spriedums, 2014. gada 7. oktobris, Vācija/Padome, C-399/12, ECLI:EU:C:2014:2258, 61.–64. punkts.

                     (4)

                        Eiropas Parlamenta un Padomes Regula (ES) Nr. 1233/2011 (2011. gada 16. novembris) par dažu pamatnostādņu piemērošanu oficiāli atbalstītu eksporta kredītu jomā un ar ko atceļ Padomes Lēmumus 2001/76/EK un 2001/77/EK (OV L 326, 8.12.2011., 45. lpp.).

                     (5)

                        Agrāk ESAO vienošanās iepriekšējās redakcijas tika transponētas ES tiesību aktos ar Padomes lēmumiem.

                     (6)

                        Eiropas Parlamenta un Padomes Regula (ES) Nr. 1233/2011 (2011. gada 16. novembris) par dažu pamatnostādņu piemērošanu oficiāli atbalstītu eksporta kredītu jomā un ar ko atceļ Padomes Lēmumus 2001/76/EK un 2001/77/EK (OV L 326, 8.12.2011., 45. lpp.).

                     (7)

                        Agrāk ESAO vienošanās iepriekšējās redakcijas tika transponētas ES tiesību aktos ar Padomes lēmumiem.

                     (8)

                        Padomes Lēmums (ES) 2020/135 (2020. gada 30. janvāris) par to, lai noslēgtu Līgumu par Lielbritānijas un Ziemeļīrijas Apvienotās Karalistes izstāšanos no Eiropas Savienības un Eiropas Atomenerģijas kopienas (OV L 29, 31.1.2020., 1. lpp.).


               EIROPAS KOMISIJA
            Briselē, 27.4.2021
            COM(2021) 207 final
            2021/0107(BUD)
            Priekšlikums
            EIROPAS PARLAMENTA UN PADOMES LĒMUMS
            par Eiropas Globalizācijas pielāgošanās fonda izmantošanu saskaņā arVācijas pieteikumu EGF/2020/003 DE/GMH Guss

               PASKAIDROJUMA RAKSTS

               PRIEKŠLIKUMA KONTEKSTS

               1.Noteikumi, kas piemērojami finansiālajam ieguldījumam no Eiropas Globalizācijas pielāgošanās fonda (EGF), ir izklāstīti Eiropas Parlamenta un Padomes 2013. gada 17. decembra Regulā (ES) Nr. 1309/2013 par Eiropas Globalizācijas pielāgošanās fondu (2014–2020) un ar ko atceļ Regulu (EK) Nr. 1927/2006
                  1
                (“EGF regula”)
                  2
               .

               2.Vācija 2020. gada 15. decembrī iesniedza pieteikumu EGF/2020/003 DE/GMH Guss, lai saņemtu finansiālu ieguldījumu no EGF pēc darba ņēmēju atlaišanas
                  3
                uzņēmumā GMH Guss GmbH Vācijā.

               3.Pēc šā pieteikuma izvērtēšanas Komisija saskaņā ar visiem EGF regulas piemērojamajiem noteikumiem secināja, ka nosacījumi EGF finansiālā ieguldījuma saņemšanai ir izpildīti.

               PIETEIKUMA KOPSAVILKUMS

                        EGF pieteikums

                        EGF/2020/003 DE/GMH Guss

                        Dalībvalsts

                        Vācija

                        Attiecīgais(-ie) reģions(-i) (NUTS
                           4
                         2. līmenis)

                        Diseldorfa (DEA1)

                        Arnsberga (DEA5)

                        Pieteikuma iesniegšanas datums

                        2020. gada 15. decembris

                        Pieteikuma saņemšanas apliecinājuma datums

                        2020. gada 15. decembris

                        Papildu informācijas pieprasījuma datums

                        2020. gada 28. decembris

                        Papildu informācijas iesniegšanas termiņš

                        2021. gada 8. februāris

                        Izvērtējuma pabeigšanas termiņš

                        2021. gada 3. maijs

                        Intervences kritērijs

                        EGF regulas 4. panta 1. punkta a) apakšpunkts

                        Galvenais uzņēmums

                        GMH Guss

                        Attiecīgo uzņēmumu skaits

                        1

                        Saimnieciskās darbības nozare(-es)

                        (NACE 2. redakcijas nodaļa)
                           5

                        24. nodaļa (Metālu ražošana)

                        Meitasuzņēmumu, piegādes un pakārtotās ražošanas uzņēmumu skaits

                        4

                        Pārskata periods (četri mēneši)

                        2020. gada 31. jūlijs–2020. gada 30. novembris

                        Atlaisto darba ņēmēju skaits pārskata periodā

                        585

                        Atbalsttiesīgo saņēmēju kopskaits

                        585

                        Paredzēto atbalsta saņēmēju kopskaits

                        476

                        Individualizēto pakalpojumu budžets (EUR)

                        1 730 731

                        EGF pasākumu īstenošanas budžets
                           6
                         (EUR)

                        72 114

                        Kopējais budžets (EUR)

                        1 802 845

                        EGF ieguldījums (60 %) (EUR)

                        1 081 706

               PIETEIKUMA IZVĒRTĒŠANA

               Procedūra

               4.Pieteikumu EGF/2020/003 DE/GMH Guss Vācija iesniedza 2020. gada 15. decembrī, proti, 12 nedēļu laikā no dienas, kad bija izpildīti EGF regulas 4. pantā minētie intervences kritēriji. Komisija tajā pašā dienā apstiprināja minētā pieteikuma saņemšanu un 2020. gada 28. decembrī pieprasīja no Vācijas papildu informāciju. Šī papildu informācija tika sniegta sešu nedēļu laikā no pieprasījuma dienas. Termiņš, kurā Komisijai būtu jāpabeidz izvērtēt pieteikuma atbilstība finansiālā ieguldījuma piešķiršanas nosacījumiem, proti, 12 nedēļas no pilnīga pieteikuma saņemšanas dienas, beidzas 2021. gada 3. maijā.

               Pieteikuma atbilstība

               Attiecīgie uzņēmumi un atbalsta saņēmēji

               5.Pieteikums attiecas uz 585 darba ņēmējiem, kas atlaisti no darba četros uzņēmuma GMH Guss GmbH meitasuzņēmumos. Šis uzņēmums darbojas saimnieciskās darbības nozarē, kas klasificēta NACE 2. redakcijas 24. nodaļā (Metālu ražošana). Atlaišana notiek NUTS 2. līmeņa reģionos Diseldorfa (DEA1)
                  7
                un Arnsberga (DEA5)
                  8
               . Ražotnes atrodas Rūras apgabalā, kas tradicionāli bijis rūpniecības reģions Ziemeļreinā-Vestfālenē.

               Intervences kritēriji

               6.Vācija iesniedza pieteikumu saskaņā ar EGF regulas 4. panta 1. punkta a) apakšpunktā minētajiem intervences kritērijiem, kuri par nosacījumu izvirza to, ka četru mēnešu pārskata (atskaites) periodā kopā vismaz 500 darba ņēmēji ir atlaisti kādā dalībvalsts uzņēmumā.

               7.Pieteikuma četru mēnešu pārskata periods ir no 2020. gada 31. jūlija līdz 2020. gada 30. novembrim.

               8.Pārskata periodā uzņēmumā GMH Guss tika atlaisti 585 darba ņēmēji.

               Atlaisto darba ņēmēju skaita un darbības beigšanas aprēķināšana

               9.Pārskata periodā visi atlaišanas gadījumi tika aprēķināti no datuma, kad darba devējs saskaņā ar Padomes Direktīvas 98/59/EK
                  9
                3. panta 1. punktu rakstiski paziņojis kompetentajai valsts iestādei par plānoto kolektīvo atlaišanu. Vācija pirms Komisijas veiktā izvērtējuma pabeigšanas datuma apstiprināja, ka šie 585 atlaišanas gadījumi ir faktiski notikuši.

               Atbalsttiesīgie saņēmēji

               10.Kopējais atbalsttiesīgo saņēmēju skaits ir 585.

               Saikne starp darba ņēmēju atlaišanu un globalizācijas izraisītām lielām strukturālām pārmaiņām pasaules tirdzniecības modeļos

               11.Lai noteiktu saikni starp darba ņēmēju atlaišanu un globalizācijas izraisītām lielām strukturālām pārmaiņām pasaules tirdzniecības modeļos, Vācija apgalvo, ka lietuvju nozare Vācijā saskaras ar būtiskām problēmām, piemēram, izmaiņām preču un pakalpojumu starptautiskās tirdzniecības jomā, kā arī darbības pārvietošanu uz ārpussavienības valstīm.

               12.Metāllietuvēs metāls tiek izkausēts un šķidri metāli tiek lieti pielāgotās veidnēs. Šis process ir ļoti darbietilpīgs. Lietuvēs metālliešana parasti tiek veikta tad, ja nepieciešams izveidot ļoti sarežģītas formas. Metāllietuves parasti piegādā izstrādājumus citām ražošanas nozarēm, jo īpaši autobūves nozarei, kā arī mašīnrūpniecības, būvniecības, tērauda, enerģētikas, ķīmiskās rūpniecības un veselības aprūpes tehnoloģiju nozarēm. Vācijā metāllietuvju galvenie klienti ir autobūves nozares (60 %) un mašīnrūpniecības (26 %) uzņēmumi
                  10
               . Tā kā lietuves ir ārkārtīgi specializētas un nodrošina klientiem pēc pasūtījuma izgatavotus izstrādājumus, to darbība ir ļoti atkarīga no konkrētu galveno klientu pieprasījuma.

               13.Divi uzņēmuma GMH Guss meitasuzņēmumi bija autobūves nozares uzņēmumu piegādātāji: viens — vieglo automobiļu ražotājiem un otrs — kravas automobiļu ražotājiem. Trešais meitasuzņēmums nodrošināja mašīnrūpniecības uzņēmumu apgādi, īpašu uzmanību pievēršot kuģubūvei. Ceturtais meitasuzņēmums, kā arī mātesuzņēmums sniedz administratīvos pakalpojumus ražošanas meitasuzņēmumiem.

               14.Tradicionāli metāllietuves tika būvētas galveno klientu tuvumā, jo pēc pasūtījuma izgatavotu izstrādājumu projektēšanai bija nepieciešama cieša sadarbība un tādēļ, ka smagu izstrādājumu pārvietošana bija sarežģīta. Tādēļ Vācijā šīs nozares uzņēmumi galvenokārt atrodas tradicionālos rūpniecības reģionos. 25 % no lietā metāla izstrādājumiem Vācijā tiek izgatavoti Ziemeļreinā-Vestfālenē
                  11
               .

               15.2019. gadā Vācija bija lielākais metālliešanas izstrādājumu ražotājs ES — tās ražošanas apjoms vairāk nekā divas reizes pārsniedza Itālijas un vairāk nekā trīs reizes Francijas ražošanas apjomu
                  12
               , taču Vācijas īpatsvars pasaules ražošanas apjomā bija tikai 5 %, atpaliekot no Ķīnas (45,5 %), Indijas (11 %) un ASV (8,8 %).

               16.Attiecībā uz autobūves nozares uzņēmumiem kā Vācijas metāllietuvju galvenajiem klientiem jānorāda, ka pēdējos gados pasaules tirdzniecības modeļi ir būtiski mainījušies. 2000. gadā ES bija vadošais reģions pasaulē, veidojot 33 % no pasaules vieglo automobiļu produkcijas, savukārt 2019. gadā ES daļa pasaules tirgū bija samazinājusies līdz 19 %. Ņemot vērā pieaugošo pieprasījumu attiecīgajā reģionā, pašlaik pasaules vieglo automobiļu ražošanā pārliecinoši dominē Āzija — 2019. gadā tās daļa pasaules tirgū bija 54 % no saražoto vieglo automobiļu apjoma. Pirmo reizi vēsturē Vācijas autobūves uzņēmumi Ķīnā saražoja vairāk automobiļu nekā Vācijā. Absolūtās vērtībās 2019. gadā vieglo automobiļu ražošana samazinājās līdz zemākajam līmenim kopš 1996. gada
                  13
               .

               17.Kravas automobiļu ražotāju kontekstā jānorāda, ka Vācijā gandrīz uz pusi samazinājās tādu kravas automobiļu ražošana, kas sver vairāk par 3,5 tonnām, no 256 131 transportlīdzekļiem 2008. gadā līdz 133 997 transportlīdzekļiem 2019. gadā. Pašlaik pasaules tirgū dominē Ķīna — tās tirgus daļa ir 40 % no pasaulē saražotā apjoma, un pārprodukcijas dēļ tā pārdod kravas automobiļus par ļoti konkurētspējīgām cenām, piedāvājot pat zemākas cenas nekā konkurenti daudzos pasaules reģionos
                  14
               .

               18.Turklāt Eiropas tirgū visā autobūves nozarē parādījusies tendence pārvietot ražošanu vai noteiktas piegādes ķēdes daļas uz Austrumeiropas valstīm, tostarp trešām valstīm. Tas jo īpaši attiecas uz darbietilpīgiem izstrādājumiem, piemēram, metālliešanas izstrādājumiem. Zemāki vides aizsardzības standarti, jo īpaši ārpussavienības valstīs, ir vēl viens iemesls metālliešanas izstrādājumu ražošanas pārcelšanai uz Austrumeiropas valstīm
                  15
               .

               19.Attiecībā uz kuģubūves nozari jānorāda, ka vidējais kuģubūves apjoms gadā Eiropā samazinājās uz pusi laikposmā no 2011. gada līdz 2019. gadam, salīdzinot ar laikposmu no 2002. gada līdz 2010. gadam
                  16
               . Pašlaik pasaules tirgū dominē Āzijas ražotāji ar 84 % tirgus daļu
                  17
               .

               20.Šīs ar globalizāciju saistītās problēmas ir radījušas būtisku slogu uz metālliešanas nozari, izraisot kopējā metālliešanas apjoma samazinājumu Vācijā par 8,9 % laikposmā no 2018. līdz 2019. gadam
                  18
               .

               21.Līdz šim saistībā ar NACE 24. nodaļu “Metālu ražošana” ir iesniegti seši EGF pieteikumi, no kuriem četru pieteikumu pamatā ir ar tirdzniecību saistīta globalizācija un divu pieteikumu pamatā — globālā finanšu un ekonomikas krīze
                  19
               .

               Notikumi, kas izraisījuši darba ņēmēju atlaišanu un darbības beigšanu

               22.Notikumi, kas izraisījuši šo darba ņēmēju atlaišanu, ir maksātnespējas procedūra attiecībā uz uzņēmumu GMH Guss. Viens meitasuzņēmums — Dieckerhoff Guss GmbH — tika slēgts pilnībā, savukārt pārējie tika slēgti daļēji un darbojas maksātnespējas administratora pārraudzībā. No 1000 darbiniekiem darbu zaudēja 585 darba ņēmēji. Valsts iestādēm par atlaišanu uzņēmumā Walter Hundhausen GmbH tika paziņots 2020. gada 31. jūlijā, par atlaišanu uzņēmumā Dieckerhoff Guss GmbH — 2020. gada 24. septembrī un par atlaišanu pārējos uzņēmumos — 2020. gada 5. oktobrī.

               23.Uzņēmums GMH Guss jau strādāja sarežģītā uzņēmējdarbības vidē globalizācijas dēļ, savukārt tā problēmas saasinājās, kad tā meitasuzņēmuma Walter Hundhausen GmbH galvenais klients, kas bija atbildīgs par 60 % no meitasuzņēmuma ražošanas apjoma, nolēma pārcelt apgādes ķēdes daļas uz Turciju.

               24.Turklāt konkurējošais uzņēmums MEITA no Taivānas atvēra divas lietuves Obrenovacā, Serbijā. Šīs lietuves saņem ievērojamas Serbijas valdības subsīdijas. Tās uzsāka darbību attiecīgi 2017. un 2019. gadā un galvenokārt veic ražošanu Eiropas autobūves nozares uzņēmumiem
                  20
               . Ņemot vērā subsīdijas un zemākas darba izmaksas, MEITA varēja piedāvāt daudz zemākas cenas nekā Vācijas konkurējošie uzņēmumi. Tā rezultātā 2019. gadā uzņēmuma GMH Guss meitasuzņēmuma Dieckerhoff Guss GmbH galvenie klienti no autobūves nozares pieprasīja par 30 % zemāku cenu, kuru Dieckerhoff nespēja nodrošināt. Tā kā uzņēmuma klienti parakstīja līgumu ar MEITA ražotnēm Serbijā, uzņēmums Dieckerhoff Guss vairs nespēja turpināt darbību.

               25.Sociālie partneri piekrita izveidot četrus pārejas uzņēmumus
                  21
                — pa vienam katram GMH Guss meitasuzņēmumam. Pārejas uzņēmumu pārvaldību veiks BOB Transfer GmbH. 476 darba ņēmēji parakstīja trīspusēju līgumu, saskaņā ar kuru tie sāk darbu pārejas uzņēmumā pēc oficiālās darba attiecību izbeigšanas ar GMH Guss vai kādu no tā četriem meitasuzņēmumiem.

               26.EGF palīdzība tiks izmantota, lai papildinātu standarta pasākumus, ko nodrošina pārejas uzņēmumi, un to var izmantot arī, lai pagarinātu atsevišķo pasākumu ilgumu. 86 darba ņēmēji sāka darbu pirmajā pārejas uzņēmumā 2020. gada 1. augustā, savukārt pārējie — 2020. gada 1. oktobrī.

               Paredzamā atlaišanas ietekme uz ekonomiku un nodarbinātību vietējā, reģionālā vai valsts līmenī

               27.Gaidāms, ka atlaišana ļoti nelabvēlīgi ietekmēs vietējo ekonomiku. Rūras apgabals ir ļoti urbanizēts un rūpnieciski attīstīts. Ņemot vērā, ka tajā tradicionāli notika akmeņogļu ieguve un tērauda ražošana, Rūras apgabalā jau kopš 20. gadsimta 60. gadiem ir vērojamas lielas strukturālas problēmas un bezdarba līmenis pastāvīgi pārsniedz Ziemeļreinas-Vestfālenes vidējo rādītāju. Covid-19 pandēmija rada papildu nelabvēlīgu ietekmi uz darba tirgu. Laikposmā no 2019. gada septembra līdz 2020. gada septembrim bezdarba līmenis Ziemeļreinā-Vestfālenē palielinājās no 6,5 % līdz 7,9 % un Rūras apgabalā — no 9 % līdz 10,7 %. Vairums atlaisto darba ņēmēju ir nostrādājuši jau lielāko daļu no sava darba mūža, tiem ir zems kvalifikācijas līmenis un bieži vien arī sliktas vācu valodas zināšanas.

               Paredzētie atbalsta saņēmēji un ierosinātās darbības

               Paredzētie atbalsta saņēmēji

               28.Aplēsts, ka pasākumos piedalīsies 476 atlaistie darba ņēmēji. Šos darba ņēmējus pēc to dzimuma, valstspiederības un vecuma grupas var iedalīt šādi:

                        Kategorija

                        Paredzēto atbalsta
                           saņēmēju skaits

                        Dzimums:

                        vīrieši

                        455

                        (95,59 %)

                        sievietes

                        21

                        (4,41 %)

                        Valstspiederība:

                        ES valstspiederīgie

                        291

                        (61,13 %)

                        nav ES valstspiederīgie

                        185

                        (38,87 %)

                        Vecuma grupa:

                        15–24 gadi

                        7

                        (1,47 %)

                        25–29 gadi

                        24

                        (5,04 %)

                        30–54 gadi

                        269

                        (56,51 %)

                        55–64 gadi

                        175

                        (36,76 %)

                        vecāki par 64 gadiem

                        1

                        (0,21 %)

               Ierosināto darbību atbilstība

               29.Atlaistajiem darba ņēmējiem sniedzamie individualizētie pakalpojumi ietver šādas darbības.

               –Kvalifikācijas celšanas pasākumi. Tie tiek piedāvāti pēc profilēšanas un profesionālās orientācijas intervijām. Kursi var tikt nodrošināti individuāli vai grupās. Ņemot vērā lielo migrantu izcelsmes dalībnieku skaitu, dalībniekiem ar sliktām vācu valodas zināšanām tiks piedāvāti vācu valodas kursi.

               –Līdzinieku grupas / darbsemināri. Tās ir grupas, kurās koordinators palīdz dalībniekiem apmainīties ar idejām un apspriest savu pieredzi. Dažas līdzinieku grupas var pievērsties dalībnieku kopīgām iezīmēm, piemēram, migrantu izcelsmes dalībnieki vai vecāka gadagājuma dalībnieki.

               –Konsultācijas par uzņēmējdarbības sākšanu. Tas ir konsultāciju pakalpojumu kopums personām, kas vēlas sākt savu uzņēmējdarbību. Šajos pakalpojumos iekļauti individualizēti un pielāgoti apmācības pasākumi, kā arī dalība grupu praktiskās apmācībās.

               –Palīdzība darba meklēšanā. Profesionāli nodarbinātības aģenti palīdz atrast vēl nepublicētas iespējamās vakances, kuras varētu būt piemērotas atbalsttiesīgajiem darba ņēmējiem.

               –Konsultācijas un profesionālā orientācija. Pamatojoties uz sākotnējām intervijām profila izveidei, karjeras pārvaldības konsultanti ne tikai sniegs informāciju par norisēm darba tirgū un iespējamo karjeru, bet arī nodrošinās pieteikuma iesniedzējiem motivējošu un iedvesmojošu palīdzību un atbalstu. Darba ņēmēji tiek mudināti uzlabot savas prasmes vai apgūt jaunas prasmes un piedalīties izglītības un apmācības pasākumos, kuru mērķis ir jauna darba atrašana, iespējams, citā nozarē.

               –Starptautiskas karjeras izvēles konsultācijas. Darba meklētājiem, kuri ir gatavi pieņemt darba piedāvājumu citā ES dalībvalstī, īpašs konsultants palīdzēs darba meklēšanā, sniegs informāciju par darba apstākļiem attiecīgajā dalībvalstī un palīdzēs iegūt kvalifikācijas apliecinājumu tulkojumus un atzinumus.

               –Turpmāka mentorēšana (darbaudzināšana). Pēc jauna darba uzsākšanas darba ņēmēji var gūt labumu no papildu konsultāciju pakalpojumiem, lai atvieglotu jaunā darba uzsākšanu un samazinātu darba zaudēšanas risku.

               –Apmācības pabalsts. Maksājumu uzsāk dienā, kad darba ņēmējs sāk darbu pārejas uzņēmumā, un izbeidz, tiklīdz persona beidz strādāt pārejas uzņēmumā. Lai saņemtu pabalstu, ir aktīvi jāpiedalās darba tirgus pasākumos.

               30.Rīkotie pasākumi atbilst Vācijas ilgtspējas stratēģijai.

               31.Ņemot vērā Covid-19 pandēmiju, ir izstrādāts sanitārās higiēnas jēdziens, lai nodrošinātu pasākumu īstenošanu. Tas ietver tiešsaistes kursus, kā arī piemērotas telpas mācībām klātienē
                  22
               .

               32.Aprakstītās ierosinātās darbības ir aktīvi darba tirgus pasākumi saskaņā ar EGF regulas 7. pantā noteiktajām atbalsttiesīgajām darbībām. Šīs darbības neaizstāj pasīvus sociālās aizsardzības pasākumus.

               33.Vācija ir sniegusi nepieciešamo informāciju par darbībām, kas attiecīgajam uzņēmumam ir obligāti jāveic saskaņā ar valsts tiesību aktiem vai koplīgumiem. Tā ir apliecinājusi, ka EGF finansiālais ieguldījums neaizstās minētās darbības.

               Aplēstais budžets

               34.Aplēstās kopējās izmaksas ir 1 802 845 EUR, kas ietver izdevumus par individualizētiem pakalpojumiem 1 730 731 EUR apmērā un izdevumus par sagatavošanās, pārvaldības, informācijas un publicitātes, kontroles un ziņojumu sniegšanas pasākumiem 72 114 EUR apmērā.

               35.Kopējais finansiālais ieguldījums, kas pieprasīts no EGF, ir 1 081 706 EUR (60 % no kopējām izmaksām).

                        Darbības

                        Aplēstais dalībnieku skaits

                        Aplēstās izmaksas par vienu dalībnieku
                        (EUR
                           23
                        )

                        Aplēstās kopējās izmaksas

                        (EUR)
                           24

                        Individualizēti pakalpojumi (darbības saskaņā ar EGF regulas 7. panta 1. punkta a) un c) apakšpunktu)

                        Kvalifikācijas celšanas pasākumi (Qualifizierungsmaßnahmen)

                        415

                        1189

                        493 605

                        Līdzinieku grupas / darbsemināri

                        240

                        438

                        105 160

                         Konsultācijas par uzņēmējdarbības sākšanu (Existenzgründerberatung)

                        3

                        5133

                        15 400

                        Palīdzība darba meklēšanā (Beratung und Stellenakquise)

                        476

                        517

                        245 968

                        Konsultācijas un profesionālā orientācija (Berufsvorbereitung und Orientierung)

                        200

                        201

                        40 133

                        Starptautiskaskarjeras izvēles konsultācijas (Internationale Beratung)

                        10

                        1133

                        11 332

                        Turpmāka mentorēšana (Nachbetreuungsmaßnahmen)

                        375

                        569

                        213 378

                        Starpsumma (a):

                        Procentuāli no individualizēto pakalpojumu kopuma:

                        —

                        1 124 976

                        (65 %)

                        Pabalsti un stimuli (darbības saskaņā ar EGF regulas 7. panta 1. punkta b) apakšpunktu)

                        Apmācības pabalsts (Transferkurzarbeitergeld)

                        476

                        1273

                        605 755

                        Starpsumma (b):

                        Procentuāli no individualizēto pakalpojumu kopuma:

                        —

                        605 755

                        (35 %)

                         Darbības saskaņā ar EGF regulas 7. panta 4. punktu

                        1. Sagatavošanās pasākumi

                        —

                        7 211

                        2. Pārvaldība

                        —

                        39 663

                        3. Informācija un publicitāte

                        —

                        3 606

                        4. Kontrole un ziņojumu sniegšana

                        —

                        21 634

                        Starpsumma (c):

                        Procentuāli no kopējām izmaksām:

                        —

                        72 114

                        (4 %)

                        Kopējās izmaksas (a + b + c):

                        —

                        1 802 845

                        EGF ieguldījums (60 % no kopējām izmaksām)

                        —

                        1 081 706

               36.To darbību izmaksas, kuras iepriekš minētajā tabulā noteiktas kā darbības saskaņā ar EGF regulas 7. panta 1. punkta b) apakšpunktu, nepārsniedz 35 % no saskaņotā individualizēto pakalpojumu kopuma kopējām izmaksām. Vācija apstiprināja, ka šīs darbības ir atkarīgas no tā, vai paredzētie atbalsta saņēmēji aktīvi piedalās darba meklēšanas vai apmācības pasākumos.

               Izdevumu atbalsttiesīguma periods

               37.Vācija individualizētos pakalpojumus paredzētajiem atbalsta saņēmējiem sāka sniegt 2020. gada 1. augustā. Tāpēc tiesības saņemt EGF finansiālu ieguldījumu par izdevumiem, kas saistīti ar šīm darbībām, ir no 2020. gada 1. augusta līdz 2022. gada 15. decembrim.

               38.Administratīvie izdevumi, kas nepieciešami, lai īstenotu EGF, Vācijai sāka rasties 2020. gada 1. novembrī. Tāpēc par izdevumiem saistībā ar sagatavošanās, pārvaldības, informācijas un publicitātes, kontroles un ziņojumu sniegšanas pasākumiem EGF finansiālu ieguldījumu ir tiesības saņemt no 2020. gada 1. novembra līdz 2023. gada 15. jūnijam.

               Papildināmība ar darbībām, ko finansē no valstu vai Savienības fondiem

               39.Valsts priekšfinansējuma vai līdzfinansējuma avoti ir federālais budžets un Bundesagentur für Arbeit (Federālais nodarbinātības dienests). Tie sniedz valsts ieguldījumu 40 % apjomā no to EGF finansēto pasākumu kopējām izmaksām, kurus piedāvā pārejas uzņēmums
                  25
               .

               40.Vācija ir apstiprinājusi, ka iepriekš aprakstītie pasākumi, kas saņem EGF finansiālu ieguldījumu, nesaņems finansiālus ieguldījumus no citiem Savienības finanšu instrumentiem.

               41.Vācija norādīja, ka piedāvātie EGF pasākumi papildina pasākumus, ko nodrošina Eiropas Sociālais fonds (ESF). ESF darbības programma Ziemeļreinai-Vesfālenei sniedz līdzfinansējumu dažiem darba attiecību izbeigšanas shēmas (Sozialplan) pamatpasākumiem, par kuriem vienojušies sociālie partneri. Vācija apstiprināja, ka EGF neaizstāj nevienu no šiem pasākumiem.

               Procedūras, ko ievēro, apspriežoties ar paredzētajiem atbalsta saņēmējiem vai viņu pārstāvjiem, vai sociālajiem partneriem, kā arī ar vietējām un reģionālajām iestādēm

               42.Vācija norādīja, ka saskaņotais individualizēto pakalpojumu kopums ir izstrādāts, apspriežoties ar visām attiecīgajām pusēm, jo īpaši sociālajiem partneriem. Plānojot EGF atbalsta pasākumus, Nodarbinātības un sociālo lietu federālā ministrija veica pārrunas ar FND un BOB Transfer GmbH, lai apspriestu EGF iespējamā atbalsta vērienu. Sociālie partneri atbalstīja iespējamo EGF piemērošanu jau kopš paša sākuma. Tika izveidota uzraudzības komiteja iespējamās EGF līdzfinansētas intervences vadībai. Papildus pārstāvjiem no Nodarbinātības un sociālo lietu federālās ministrijas, FND un pārejas uzņēmuma uzraudzības komitejā ietilpa sociālo partneru pārstāvji, IG Metall arodbiedrības pārstāvji, darba ņēmējus atlaidušā uzņēmuma un tā meitasuzņēmumu likvidatori, kā arī uzņēmumu padomju pārstāvji.

               Pārvaldības un kontroles sistēmas

               43.Pieteikums ietver pārvaldības un kontroles sistēmas aprakstu, kurā norādīti iesaistīto struktūru pienākumi. Vācija ir informējusi Komisiju, ka finansiālo ieguldījumu pārvaldīs tās pašas struktūras Nodarbinātības un sociālo lietu federālajā ministrijā (Bundesministerium für Arbeit und Soziales), kas pārvalda Eiropas Sociālo fondu (ESF). Tā kā Gruppe Europäische Fonds für Beschäftigung rīkojas kā vadošā iestāde
                  26
               , organizatoriski neatkarīgā Organisationseinheit Prüfbehörde
                  27
                ir šo fondu kontroles iestāde. Šīs struktūras pārvaldīja arī iepriekšējos EGF ieguldījumus Vācijā. Panākot administratīvu vienošanos, daži EGF vadošās iestādes uzdevumi ir pastāvīgi deleģēti FND.

               Saistības, ko uzņēmusies attiecīgā dalībvalsts

               44.Vācija ir sniegusi visus nepieciešamos apliecinājumus tam, ka:

               –piekļuvē ierosinātajām darbībām un to īstenošanai tiks piemēroti vienlīdzīgas attieksmes un nediskriminācijas principi,

               –ir ievērotas valstu un ES tiesību aktos paredzētās prasības par darba ņēmēju kolektīvo atlaišanu,

               –uzņēmums GMH Guss, kurš pēc darba ņēmēju atlaišanas turpina darbību, ir ievērojis juridiskos pienākumus, kas attiecas uz darba ņēmēju atlaišanu, un ir sniedzis darba ņēmējiem atbilstošu palīdzību,

               –ierosinātās darbības nesaņems finansiālu atbalstu no citiem Savienības fondiem vai finanšu instrumentiem, kā arī tiks novērsta jebkāda dubulta finansēšana,

               –ar ierosinātajām darbībām papildinās no struktūrfondiem finansētās darbības,

               –EGF finansiālais ieguldījums atbildīs procesuālajiem un materiālajiem Savienības noteikumiem par valsts atbalstu.

               IETEKME UZ BUDŽETU

               Budžeta priekšlikums

               45.EGF nepārsniedz maksimālo gada summu 186 miljonu EUR apmērā (2018. gada cenās), kā paredzēts 8. panta 1. punktā Padomes 2020. gada 17. decembra Regulā (ES, Euratom) 2020/2093, ar ko nosaka daudzgadu finanšu shēmu 2021.–2027. gadam
                  28
               .

               46.Pēc pieteikuma izskatīšanas attiecībā uz EGF regulas 13. panta 1. punktā paredzētajiem nosacījumiem un ņemot vērā paredzēto atbalsta saņēmēju skaitu, ierosinātās darbības un paredzētās izmaksas, Komisija ierosina izmantot EGF līdzekļus 1 081 706 EUR apmērā, kas veido 60 % no kopējām ierosināto darbību izmaksām, lai sniegtu finansiālu ieguldījumu saistībā ar pieteikumu.

               47.Lēmuma priekšlikumu par EGF izmantošanu kopīgi pieņems Eiropas Parlaments un Padome, kā noteikts 9. punktā 2020. gada 16. decembra Iestāžu nolīgumā starp Eiropas Parlamentu, Eiropas Savienības Padomi un Eiropas Komisiju par budžeta disciplīnu, sadarbību budžeta jautājumos un pareizu finanšu pārvaldību, kā arī par jauniem pašu resursiem, tostarp par ceļvedi jaunu pašu resursu ieviešanai
                  29
               .

               Saistītie tiesību akti

               48.Vienlaikus ar priekšlikumu lēmumam par EGF izmantošanu Komisija Eiropas Parlamentam un Padomei iesniegs priekšlikumu par līdzekļu pārvietošanu uz attiecīgo budžeta pozīciju 1 081 706 EUR apmērā.

               49.Tajā pašā laikā, kad Komisija pieņem priekšlikumu lēmumam par EGF izmantošanu, tā ar īstenošanas aktu pieņems lēmumu par finansiālo ieguldījumu, kas stājas spēkā dienā, kad Eiropas Parlaments un Padome pieņem ierosināto lēmumu izmantot EGF.

               2021/0107 (BUD)

               Priekšlikums

               EIROPAS PARLAMENTA UN PADOMES LĒMUMS

               par Eiropas Globalizācijas pielāgošanās fonda izmantošanu saskaņā ar
                  Vācijas pieteikumu EGF/2020/003 DE/GMH Guss

               EIROPAS PARLAMENTS UN EIROPAS SAVIENĪBAS PADOME,

               ņemot vērā Līgumu par Eiropas Savienības darbību,

               ņemot vērā Eiropas Parlamenta un Padomes Regulu (ES) Nr. 1309/2013 (2013. gada 17. decembris) par Eiropas Globalizācijas pielāgošanās fondu (2014–2020) un ar ko atceļ Regulu (EK) Nr. 1927/2006
                  30
               , un jo īpaši tās 15. panta 4. punktu,

               ņemot vērā 2020. gada 16. decembra Iestāžu nolīgumu starp Eiropas Parlamentu, Eiropas Savienības Padomi un Eiropas Komisiju par budžeta disciplīnu, sadarbību budžeta jautājumos un pareizu finanšu pārvaldību, kā arī par jauniem pašu resursiem, tostarp par ceļvedi jaunu pašu resursu ieviešanai
                  31
               , un jo īpaši tā 9. punktu,

               ņemot vērā Eiropas Komisijas priekšlikumu,

               tā kā:

               (1)Eiropas Globalizācijas pielāgošanās fonda (EGF) mērķis ir sniegt atbalstu darba ņēmējiem, kas atlaisti no darba, un pašnodarbinātām personām, kuru darbība ir beigusies, jo globalizācijas dēļ ir notikušas lielas strukturālas pārmaiņas pasaules tirdzniecības modeļos, turpinās globālā finanšu un ekonomikas krīze vai sākas jauna globāla finanšu un ekonomikas krīze, un palīdzēt viņiem no jauna iekļauties darba tirgū.

               (2)EGF nepārsniedz maksimālo gada summu 186 miljonu EUR apmērā (2018. gada cenās), kā noteikts Padomes Regulas (ES, Euratom) 2020/2093 8. panta 1. punktā
                  32
               .

               (3)Vācija 2020. gada 15. decembrī iesniedza pieteikumu par EGF izmantošanu saistībā ar darba ņēmēju atlaišanu uzņēmumā GMH Guss GmbH Vācijā. Pieteikums tika papildināts ar papildu informāciju, kas iesniegta saskaņā ar Regulas (ES) Nr. 1309/2013 8. panta 3. punktu. Minētais pieteikums atbilst Regulas (ES) Nr. 1309/2013 13. pantā noteiktajām prasībām par EGF finansiālā ieguldījuma noteikšanu.

               (4)Tādēļ EGF būtu jāizmanto, lai saistībā ar Vācijas iesniegto pieteikumu sniegtu finansiālu ieguldījumu 1 081 706 EUR apmērā.

               (5)Lai pēc iespējas saīsinātu laiku, kas vajadzīgs EGF izmantošanai, šis lēmums būtu jāpiemēro no tā pieņemšanas dienas,

               IR PIEŅĒMUŠI ŠO LĒMUMU.

               1. pants

               Savienības 2021. finanšu gada vispārējā budžetā izmanto Eiropas Globalizācijas pielāgošanās fondu, lai piešķirtu 1 081 706 EUR saistību un maksājumu apropriācijās.

               2. pants

               Šis lēmums stājas spēkā dienā, kad to publicē Eiropas Savienības Oficiālajā Vēstnesī. To piemēro no [tā pieņemšanas datums]
                  33*.

               Briselē,

                  Eiropas Parlamenta vārdā —
                        Padomes vārdā —

                  priekšsēdētājs
                        priekšsēdētājs

                     (1)

                        OV L 347, 20.12.2013., 855. lpp.

                     (2)

                        Regulu (ES) Nr. 1309/2013 piemēro visiem pieteikumiem, kas saņemti līdz 2020. gada 31. decembrim.

                     (3)

                        EGF regulas 3. panta nozīmē.

                     (4)

                        Komisijas Regula (ES) Nr. 1046/2012 (2012. gada 8. novembris), ar ko īsteno Eiropas Parlamenta un Padomes Regulu (EK) Nr. 1059/2003 par kopējas statistiski teritoriālo vienību klasifikācijas (NUTS) izveidi attiecībā uz jaunā reģionālā sadalījuma laikrindu nosūtīšanu (OV L 310, 9.11.2012., 34. lpp.).

                     (5)

                        OV L 393, 30.12.2006., 1. lpp.

                     (6)

                        Saskaņā ar Regulas (ES) Nr. 1309/2013 7. panta 4. punktu.

                     (7)

                        Meitasuzņēmumi Friedrich Wilhelms-Hütte Eisenguss GmbH un Friedrich Wilhems-Hütte GmbH, kuri abi atrodas Mīlheimā.

                     (8)

                        Meitasuzņēmums Dieckerhoff Guss GmbH Gefelsbergā un meitasuzņēmums Walter Hundhausen GmbH (kā arī GMH Guss GmbH galvenā mītne) Švertē.

                     (9)

                        Padomes Direktīva 98/59/EK (1998. gada 20. jūlijs) par dalībvalstu tiesību aktu tuvināšanu attiecībā uz kolektīvo atlaišanu (OV L 225, 12.8.1998., 16. lpp.).

                     (10)

                        Bundesverband der Deutschen Gießerei-Industrie (BDGUss): Die Gießerei-Industrie. Eine starke Branche in Zahlen (2019).

                     (11)

                        https://www.bdguss.de/branche/rolle-bedeutung/

                     (12)

                        Bundesverband der Deutschen Gießerei-Industrie (BDGUss): Branchenkennzahlen – Die deutsche Gießerei-Industrie (2019).

                     (13)

                        https://www.vda.de/de/services/zahlen-und-daten/jahreszahlen/automobilproduktion un https://www.quest-trendmagazin.de/automobilindustrie/internationalisierung/weltregion-automobilproduktion.html

                     (14)

                  https://www.oica.net/category/production-statistics/2018-statistics/
                  ;
                  https://www.acea.be/statistics/article/eu-commercial-vehicle-production

                     (15)

                        Deutsche Bank pētījums (2020): Automobilindustrie – Produktion in China überflügelt heimische Fertigung; Eurofound (2016): ERM 2016. gada ziņojums “Globalisation slowdown? Recent evidence of offshoring and reshoring in Europe”; Eurofound (2020): ERM 2020. gada ziņojums “Restructuring across borders”.

                     (16)

                        Noteikts, izmantojot kompensēto bruto tonnāžu (cgt).

                     (17)

                        Feldhoff, Thomas (2020): Gießereibranche unter Anpassungsdruck: Ausgewählte Entwicklungstrends.

                     (18)

                        Stephen, Sophie (2020): Deutsche Gussproduktion 2019 und Ausblick 2020, izdevumā GIESSEREI, 04/2020.

                     (19)

                        https://ec.europa.eu/social/main.jsp?catId=582&langId=en

                     (20)

                        https://www.serbianmonitor.com/en/chinas-mei-ta-opens-second-factory-in-obrenovac/

                     (21)

                        Saskaņā ar Vācijas tiesību aktiem pārejas uzņēmuma izveide nav obligāta. Uzņēmumam, no kura atlaisti darba ņēmēji, nav pienākuma dot ieguldījumu pārejas uzņēmuma izveidē. Ja nebūtu iesaistījies uzņēmums, no kura atlaisti darba ņēmēji, pārejas uzņēmums nebūtu izveidots. Vācijas sociālo tiesību kodeksā (SGB III 110. un 111. pants) noteikts tiesiskais regulējums attiecībā uz gadījumiem, ja uzņēmums, no kura atlaisti darba ņēmēji, piedāvā iespēju piedalīties pārejas uzņēmuma izveidē un ja sociālie partneri tai piekrīt.

                     (22)

                        Mācībām klātienē tiek izmantoti ātrie Covid-19 testi, lai nodrošinātu drošību mācību telpā.

                     (23)

                        Lai izvairītos no zīmju norādīšanas aiz komata, paredzētās izmaksas uz vienu darba ņēmēju tika noapaļotas. Tomēr noapaļošana neietekmē katra pasākuma kopējās izmaksas, kas paliek tādas pašas kā Vācijas iesniegtajā pieteikumā.

                     (24)

                        Noapaļošanas dēļ kopsummas nesakrīt.

                     (25)

                        Tādu individualizēto pakalpojumu kopuma nodrošināšanu, kurā ietverti pabalstu maksājumi, kā arī aktīvi darba tirgus pasākumi, varēs sākt, tiklīdz darba ņēmēji oficiāli sāks darbu pārejas uzņēmumā. No sākuma darba ņēmējiem maksā apmācības pabalstu (Transferkurzarbeitergeld), par ko ir tiesības saņemt EGF līdzfinansējumu, kamēr atlaistie darba ņēmēji piedalās aktīvos darba tirgus politikas pasākumos.

                     (26)

                        Tomēr Gruppe Europäische Fonds für Beschäftigung ietvaros kā EGF pārvaldes iestāde darbojas Referat EF 4, savukārt ESF pārvaldes iestāde ir Referat EF 1.

                     (27)

                        Organisationseinheit Prüfbehörde ir neatkarīga revīzijas un kontroles iestāde, kas sniedz ziņojumus tieši nepolitiskajam valsts sekretāram.

                     (28)

                        OV L 433I, 22.12.2020., 15. lpp.

                     (29)

                        OV L 433I, 22.12.2020., 29. lpp.

                     (30)

                        OV L 347, 20.12.2013., 855. lpp.

                     (31)

                        OV L 433I, 22.12.2020., 29. lpp.

                     (32)

                        Padomes Regula (ES, Euratom) 2020/2093 (2020. gada 17. decembris), ar ko nosaka daudzgadu finanšu shēmu 2021.–2027. gadam (OV L 433I, 22.12.2020., 15. lpp.).

                     (33)
                  *
                        Datumu ievieto Parlaments pirms publicēšanas OV.


               EIROPAS KOMISIJA
            Briselē, 27.4.2021
            COM(2021) 212 final
            2021/0109(BUD)
            Priekšlikums
            EIROPAS PARLAMENTA UN PADOMES LĒMUMS
            par Eiropas Globalizācijas pielāgošanās fonda izmantošanu saskaņā ar Beļģijas pieteikumu EGF/2020/005 BE/Swissport

               PASKAIDROJUMA RAKSTS

               PRIEKŠLIKUMA KONTEKSTS

               1.Noteikumi, kas piemērojami finansiālajam ieguldījumam no Eiropas Globalizācijas pielāgošanās fonda (EGF), ir izklāstīti Eiropas Parlamenta un Padomes 2013. gada 17. decembra Regulā (ES) Nr. 1309/2013 par Eiropas Globalizācijas pielāgošanās fondu (2014–2020) un ar ko atceļ Regulu (EK) Nr. 1927/2006
                  1
                (“EGF regula”)
                  2
               .

               2.Beļģija 2020. gada 22. decembrī iesniedza pieteikumu EGF/2020/005 BE/Swissport, lai saņemtu finansiālu ieguldījumu no EGF pēc darba ņēmēju atlaišanas
                  3
                uzņēmumā Swissport Belgium
                  4
                Beļģijā.

               3.Pēc šā pieteikuma izvērtēšanas Komisija saskaņā ar visiem EGF regulas piemērojamajiem noteikumiem secināja, ka nosacījumi EGF finansiālā ieguldījuma saņemšanai ir izpildīti.

               PIETEIKUMA KOPSAVILKUMS

                        EGF pieteikums

                        EGF/2020/005 BE/Swissport

                        Dalībvalsts

                        Beļģija

                        Pieteikuma iesniegšanas datums

                        2020. gada 22. decembris

                        Pieteikuma saņemšanas apliecinājuma datums

                        2020. gada 22. decembris

                        Papildu informācijas pieprasījuma datums

                        2021. gada 5. janvāris

                        Papildu informācijas iesniegšanas termiņš

                        2021. gada 16. februāris

                        Izvērtējuma pabeigšanas termiņš

                        2021. gada 11. maijs

                        Intervences kritērijs

                        EGF regulas 4. panta 1. punkta a) apakšpunkts

                        Galvenais uzņēmums

                        Swissport Belgium

                        Attiecīgo uzņēmumu skaits

                        1

                        Saimnieciskās darbības nozare(-es)

                        (NACE 2. redakcijas nodaļa)
                           5

                        52. nodaļa (Uzglabāšanas un transporta palīgdarbības)

                        81. nodaļa (Ēku uzturēšanas un ainavu arhitektu pakalpojumi)
                           6

                        Pārskata periods (četri mēneši)

                        2020. gada 9. jūnijs–2020. gada 9. oktobris

                        Atlaisto darba ņēmēju skaits pārskata periodā (a)

                        1468

                        Atlaisto darba ņēmēju skaits pirms vai pēc pārskata perioda (b)

                        0

                        Kopējais atlaisto darba ņēmēju skaits (a + b)

                        1468

                        Atbalsttiesīgo saņēmēju kopskaits

                        1468

                        Paredzēto atbalsta saņēmēju kopskaits

                        1468

                        Individualizēto pakalpojumu budžets (EUR)

                        5 977 108

                        EGF pasākumu īstenošanas budžets
                           7
                         (EUR)

                        221 600

                        Kopējais budžets (EUR)

                        6 198 708

                        EGF ieguldījums (60 %) (EUR)

                        3 719 224

               PIETEIKUMA IZVĒRTĒŠANA

               Procedūra

               4.Pieteikumu EGF/2020/005 BE/Swissport Beļģija iesniedza 12 nedēļu laikā no dienas, kad bija izpildīti EGF regulas 4. pantā minētie intervences kritēriji, proti, 2020. gada 22. decembrī. Komisija tajā pašā dienā apstiprināja minētā pieteikuma saņemšanu un 2021. gada 5. janvārī pieprasīja no Beļģijas papildu informāciju. Šī papildu informācija tika sniegta sešu nedēļu laikā no pieprasījuma dienas. Termiņš, kurā Komisijai būtu jāpabeidz izvērtēt pieteikuma atbilstība finansiālā ieguldījuma piešķiršanas nosacījumiem, proti, 12 nedēļas no pilnīga pieteikuma saņemšanas dienas, beidzas 2021. gada 11. maijā.

               Pieteikuma atbilstība

               Attiecīgie uzņēmumi un atbalsta saņēmēji

               5.Pieteikums attiecas uz 1468 atlaistiem darba ņēmējiem uzņēmumā Swissport Belgium. Darba ņēmēju atlaišana skar visu Beļģiju.

               6.Beļģija iesniedza pieteikumu saskaņā ar EGF regulas 4. panta 1. punkta a) apakšpunktā minētajiem intervences kritērijiem, kuri par nosacījumu izvirza to, ka četru mēnešu pārskata (atskaites) periodā vismaz 500 darba ņēmēji ir atlaisti kādā dalībvalsts uzņēmumā, ieskaitot darba ņēmēju atlaišanu piegādes uzņēmumos un pakārtotās ražošanas uzņēmumos un/vai pašnodarbinātu personu darbības beigšanos.

               7.Pieteikuma četru mēnešu pārskata periods ir no 2020. gada 9. jūnija līdz 2020. gada 9. oktobrim.

               8.Pārskata periodā uzņēmumā Swissport Belgium tika atlaisti 1468 darba ņēmēji.

               Atlaisto darba ņēmēju skaita un darbības beigšanas aprēķināšana

               9.Pārskata periodā visi atlaišanas gadījumi tika aprēķināti no datuma, kad darba devējs individuāli paziņoja darba ņēmējiem par atlaišanu vai darba līguma izbeigšanu.

               Atbalsttiesīgie saņēmēji

               10.Kopējais atbalsttiesīgo saņēmēju skaits ir 1468.

               Saikne starp darba ņēmēju atlaišanu un globālo finanšu un ekonomikas krīzi

               11.Pasaules Veselības organizācija 2020. gada 11. martā pasludināja Covid-19 uzliesmojumu par pandēmiju. 2020. gada 27. maija paziņojumā “ES budžets — Eiropas atveseļošanas plāna dzinējspēks”
                  8
                Komisija paziņoja, ka pandēmija ir izraisījusi ekonomikas krīzi, un izklāstīja ekonomikas atveseļošanas plānu. Tas ļauj ar EGF kā reaktīvi izmantojamu ārkārtas instrumentu sniegt palīdzību iedzīvotājiem, kuri zaudējuši darbu globālas finanšu un ekonomikas krīzes dēļ.

               12.Pandēmija 2020. gada pirmajā pusē ir izraisījusi dziļāko recesiju ES vēsturē. Saskaņā ar Komisijas 2021. gada (starpposma) ziemas Eiropas ekonomikas prognozi
                  9
                ir paredzēts, ka ES IKP 2020. gadā samazināsies aptuveni par 6,3 % un atjaunosies par 3,7 % 2021. gadā un par 3,9 % 2022. gadā.

               13.Lai ierobežotu Covid-19 pandēmiju, Beļģijā 2020. gada 18. martā tika noteikti pārvietošanās ierobežojumi. Tas nekavējoties ietekmēja gaisa pārvadātājus un uzņēmumus, kuri darbojas Briseles lidostā. Pirmajā pārvietošanās ierobežojumu nedēļā (16.–22. marts) lidojumu skaits šajā lidostā samazinājās līdz 578 — par 58 % mazāk salīdzinājumā ar 2020. gada janvāri. Turpmāko nedēļu laikā pasažieru lidmašīnu kustība lidostā gandrīz pilnībā apstājās, izņemot nelielu skaitu repatriācijas, neatliekamās medicīniskās palīdzības un diplomātisko reisu.

               14.Kopumā 2020. gadā starptautiskās pasažieru satiksmes apjoms samazinājās par 60 % salīdzinājumā ar 2019. gadu (no 4,5 miljardiem pasažieru līdz 1,8 miljardiem) un 50 % pasaules gaisa kuģu tika novietoti glabāšanai
                  10
               .

               15.Eiropas Parlamenta un Padomes ziņojumā par kopīgiem noteikumiem gaisa pārvadājumu pakalpojumu sniegšanai, ņemot vērā Covid-19 pandēmiju
                  11
               , Komisija atzina, ka ir ievērojami ietekmēta apkalpošana uz zemes un ka pastāv reāls risks, ka visa 2021. gada garumā būs vērojams apkalpošanas uz zemes pakalpojumu sniedzēju bankrotu vilnis.

               16.Uzņēmums Swissport Belgium ir viens no diviem lidostas apkalpošanas uz zemes pakalpojumu sniedzējiem, un tas nodrošināja 60 % no pārkraušanas un uzkopšanas pakalpojumiem lidostā. Sākoties pandēmijai, Swissport Belgium veiksmīgi īstenoja atveseļošanas plānu: 2019. gada ceturtajā ceturksnī kopējais apgrozījums bija palielinājies par 5,8 % salīdzinājumā ar 2018. gada ceturto ceturksni. 2020. gada 20. februāra padomes sanāksmē Swissport norādīja, ka saskaņā ar apgrozījuma prognozēm 2020. gadā zaudējumi būs 4,5 miljoni EUR, tātad zaudējumi samazināsies par 37 % salīdzinājumā ar 2019. gadu.

               17.Tomēr līdz 2020. gada maijam bija skaidrs, ka būs nepieciešams ilgs laiks, lai normalizētu apstākļus gaisa transporta un lidostu pakalpojumu jomā. Saskaņā ar uzņēmuma Swissport Belgium klientu darbības atjaunošanas prognozēm tiek lēsts, ka līdz 2020. gada beigām tā darbības apjoms būs aptuveni 40 % no pirmspandēmijas darbības līmeņa un, visticamāk, ne vairāk kā 70–80 % 2021. gadā
                  12
               . Likviditātes trūkuma dēļ pēc trīs bezdarbības mēnešiem Swissport iesniedza maksātnespējas pieteikumu. Briseles tiesa atzina uzņēmumu par maksātnespējīgu 2020. gada 9. jūnijā — vienu nedēļu pirms tam, kad Briseles lidostā bija paredzēts atsākt Eiropas lidojumus uz 60 galamērķiem, kurus apkalpo 20 lidsabiedrības
                  13
               .

               18.Otram lidostas apkalpošanas uz zemes pakalpojumu sniedzējam Aviapartner Belgium arī bija ievērojamas grūtības un likviditātes trūkums pandēmijas izraisītās bezdarbības dēļ, un tā ieņēmumi samazinājās par 95 % salīdzinājumā ar pirmspandēmijas rādītājiem. Lai novērstu uzņēmuma Aviapartner maksātnespēju un to, ka lidostā vairs nebūtu neviena apkalpošanas uz zemes pakalpojumu sniedzēja, Beļģijas Ministru padome ar Federālās līdzdalības un investīciju sabiedrības (SFPI-FPIM)
                  14
                starpniecību piešķīra tam konvertējamu aizdevumu līdz 25 miljonu EUR apmērā astoņas dienas pēc Swissport Belgium atzīšanas par maksātnespējīgu. Bez apkalpošanas uz zemes pakalpojumu sniedzējiem pasažieru un kravas pārvadājumu veicēju pacelšanās un nolaišanās lidostā nebūtu iespējama. Aizdevums nodrošināja uzņēmuma Aviapartner dzīvotspēju, lai pēc pārvietošanās ierobežojumiem varētu atjaunot lidostas darbību.

               19.Līdz šim attiecībā uz uzglabāšanas un transporta palīgdarbībām pārvadājumu nozarē, kā arī citās nozarēs ir iesniegts viens daudznozaru EGF pieteikums
                  15
               , kurā kā pieteikuma pamatojums bija norādīta ekonomikas krīze, ko izraisījusi Covid-19 pandēmija.

               Notikumi, kas izraisījuši darba ņēmēju atlaišanu un darbības beigšanu

               20.2020. gada 9. jūnijā pēc vairākām nedēļām, kuru laikā lidostā gandrīz netika sniegti apkalpošanas uz zemes pakalpojumi, uzņēmums Swissport Belgium tika atzīts par maksātnespējīgu. Turklāt, ņemot vērā lielo nenoteiktību par īstermiņa atveseļošanos pasažieru gaisa pārvadājumu nozarē, neviens uzņēmums neizrādīja interesei par Swissport Belgium
                  16
                darbības pārņemšanu. Šie divi saistītie notikumi izraisīja darba ņēmēju atlaišanu, saistībā ar kuru ir iesniegts šis pieteikums.

               Paredzamā atlaišanas ietekme uz ekonomiku un nodarbinātību vietējā, reģionālā vai valsts līmenī

               21.Kā norāda Briseles Tirdzniecības kamera un Flandrijas darba devēju organizācija Voka
                  17
               , Briseles lidosta nodrošina 24 000 tiešu darbvietu un 40 000 netiešu darbvietu.

               22.Uzņēmuma Swissport Belgium veiktā atlaišana ietekmē darba ņēmējus visā valstī: Briselē (29 %), Flandrijā (52 %) un Valonijā (19 %).

               23.Līdz 2020. gada oktobrim, neraugoties uz ieviestajām saīsināta darba laika shēmām bezdarba līmenis valstī, salīdzinot ar 2019. gada oktobri, bija palielinājies par 1,3 procentpunktiem — līdz 6,4 %
                  18
               . Flandrijā, kur atrodas Briseles lidosta, bezdarba līmenis 2020. gada oktobrī, salīdzinot ar 2019. gada oktobri, bija palielinājies par 1 procentpunktu — līdz 4,4 %. Valonijā bezdarba līmenis 2020. gada trešajā ceturksnī vīriešiem bija 8,3 % — gandrīz par 2 procentpunktiem lielāks nekā attiecīgās grupas vidējais rādītājs valstī. Pēkšņa dažu būtisku nozaru slēgšana (ēdināšana, tūrisms, kultūra utt.) ir radījusi ievērojamu Briseles darba tirgus satricinājumu, 2020. gada trešajā ceturksnī palielinot bezdarbu līdz 15 % (+2 procentpunkti salīdzinājumā ar iepriekšējo gadu)
                  19
               .

               24.Bezdarba līmeņa pieauguma dēļ Beļģijas iestādēm ir bažas, ka darba iegūšana būs vēl grūtāka darba ņēmējiem no neizdevīgākā situācijā esošām grupām. Šajā kategorijā ietilpst liela daļa bijušo Swissport darbinieku, jo tie galvenokārt ir mazkvalificēti un daļēji kvalificēti darba ņēmēji un aptuveni viena trešdaļa (32,5 %) ir vecāki par 50 gadiem. Šai darba ņēmēju grupai ir nepieciešamas papildu konsultācijas un atbalsts darba meklējumos, kā arī to vajadzībām pielāgota kvalifikācijas celšana un pārkvalificēšana, lai palielinātu viņu iespējas atkārtoti tikt pieņemtiem darbā.

               Paredzētie atbalsta saņēmēji un ierosinātās darbības

               Paredzētie atbalsta saņēmēji

               25.Paredzams, ka pasākumos piedalīsies visi atlaistie darba ņēmēji. Šos darba ņēmējus pēc to dzimuma, valstspiederības un vecuma grupas var iedalīt šādi:

                        Kategorija

                        Paredzēto atbalsta
                           saņēmēju skaits

                        Dzimums:

                        vīrieši

                        1086

                        (73,98 %)

                        sievietes

                        382

                        (26,02 %)

                        Valstspiederība:

                        ES valstspiederīgie

                        1400

                        (95,37 %)

                        nav ES valstspiederīgie

                        68

                        (4,63 %)

                        Vecuma grupa:

                        15–24 gadi

                        83

                        (5,65 %)

                        25–29 gadi

                        184

                        (12,53 %)

                        30–54 gadi

                        1001

                        (68,19 %)

                        55–64 gadi

                        199

                        (13,56 %)

                        vecāki par 64 gadiem

                        1

                        (0,07 %)

               Ierosināto darbību atbilstība

               26.Atlaistajiem darba ņēmējiem sniedzamie individualizētie pakalpojumi ietver šādas darbības.

               –Informācija, palīdzība darba meklēšanā un profesionālā orientācija. Līdztekus vispārējai un individuālai informācijai par pasākumiem tā ietver darba ņēmēju profilu veidošanu, pārcelšanas atbalstu, uz aktīvo nodarbinātību vērstas konsultācijas un iekārtošanu darbā. Tiks rīkoti arī darba gadatirgi.

               –Apmācība. Tiks nodrošinātas īpašas apmācības atbilstoši darba ņēmēju vajadzībām. Tā ietvers horizontālo apmācību, piemēram, svešvalodas un IKT un arodmācību prasmēm, kuras nepieciešamas lidostas pakalpojumiem vai nozarēm, kurās ir prasmju deficīts.

               –Apmācība darbavietā. Tā tiks piedāvāta saistībā ar brīvām darbvietām, kurām nav piemērotu kandidātu. Pēc veiksmīgas apmācību pabeigšanas attiecīgajam darba ņēmējam tiks piedāvāts noslēgt līgumu.

               –Atbalsts darījumdarbības sākšanai. Lai attīstītu dzīvotspējīgus uzņēmējdarbības vai pašnodarbinātības projektus, darba ņēmēji, kuri vēlas kļūt par pašnodarbinātajiem, saņems reģionālo organizāciju atbalstu. Tas var aptvert plānošanu, priekšizpētes veikšanu, darījumdarbības plānu sagatavošanu, palīdzību finansēšanas iespēju noteikšanā u. c.

               –Ieguldījums uzņēmējdarbības sākšanā. Darba ņēmēji, kuri sāk uzņēmējdarbību vai darbību kā pašnodarbinātas personas, saņems ieguldījumu līdz 15 000 EUR.

               –Stimuli un pabalsti. (1) Pabalsti darba meklēšanai un apmācības pabalsti. Darba ņēmēji saņems 1 EUR stundā par faktisku dalību mācībās vai darba meklēšanas darbībās. (2) Ceļa izdevumu daļēja segšana. Lai veicinātu reģionālo un starpreģionālo mobilitāti, darba ņēmēji, kuri piekrīt strādāt vai nu vairāk nekā 60 km attālumā no mājām, vai attālumā, kura veikšana turp un atpakaļ pārsniedz četras stundas, saņems vienreizēju maksājumu 500 EUR, ja ceļu mēro ar privātu transportlīdzekli, vai 750 EUR, ja ceļu mēro ar sabiedrisko transportu. (3) Piemaksa par dzimumu stereotipu laušanu. Mazāk pārstāvētā dzimuma darba ņēmēji, kas izvēlas arodmācību darbvietām, kurās pastāv ievērojams dzimumu līdzsvara trūkums
                  20
               , saņems piemaksu 700 EUR apmērā divos maksājumos — vienu apmācības sākumā un vienu beigās. (4) Pabalsts darījumdarbības sākšanai. Darba ņēmēji saņems ikmēneša maksājumu 350 EUR apmērā ne vairāk kā 12 mēnešus, gatavojoties sākt savu darījumdarbību. Lai pirmajos darbības mēnešos sniegtu atbalstu personām, kas nesen kļuvušas par pašnodarbinātām, tiks arī nodrošināts maksājums 200 EUR apmērā ne vairāk kā 5 mēnešus. (5) Pabalsts par atgriešanos skolā. Darba ņēmējiem, kas uzsāk pilna laika terciārās izglītības apguvi vismaz vienu gadu vai kvalifikācijas apmācību vismaz 3 mēnešus, lai iegūtu tādām darbvietām nepieciešamās prasmes, kuras ir pieprasītas, kurām ir grūti atrast kandidātus, kuras ir saistītas ar kritiskām funkcijām
                  21
                utt., tiks piešķirts ikmēneša pabalsts 350 EUR apmērā.

               27.Covid-19 pandēmijas rezultātā ir izstrādāts sanitārās higiēnas jēdziens, lai nodrošinātu pasākumu īstenošanu.

               28.Aprakstītās ierosinātās darbības ir aktīvi darba tirgus pasākumi saskaņā ar EGF regulas 7. pantā noteiktajām atbalsttiesīgajām darbībām. Šīs darbības neaizstāj pasīvus sociālās aizsardzības pasākumus.

               29.Beļģija ir sniegusi nepieciešamo informāciju par darbībām, kas attiecīgajiem uzņēmumiem ir obligāti jāveic saskaņā ar valsts tiesību aktiem vai koplīgumiem. Tā ir apliecinājusi, ka EGF finansiālais ieguldījums neaizstās minētās darbības.

               Aplēstais budžets

               30.Aplēstās kopējās izmaksas ir 6 198 708 EUR, kas ietver izdevumus par individualizētiem pakalpojumiem 5 977 108 EUR apmērā un izdevumus par sagatavošanās, pārvaldības, informācijas un publicitātes, kontroles un ziņojumu sniegšanas pasākumiem 221 600 EUR apmērā.

               31.Kopējais finansiālais ieguldījums, kas pieprasīts no EGF, ir 3 719 224 EUR (60 % no kopējām izmaksām).

                        Darbības

                        Aplēstais dalībnieku skaits

                        Aplēstās izmaksas par vienu dalībnieku
                        (EUR)
                           22

                        Aplēstās kopējās izmaksas

                        (EUR)
                           23

                        Individualizēti pakalpojumi (darbības saskaņā ar EGF regulas 7. panta 1. punkta a) un c) apakšpunktu)

                        Informācija, palīdzība darba meklēšanā un profesionālā orientācija

                        1468

                        2230

                        3 273 787

                        Apmācība, pārkvalifikācija un arodmācības

                        610

                        3534

                        2 155 437

                        Apmācība darbavietā

                        10

                        1440

                        14 396

                        Atbalsts darījumdarbības sākšanai

                        70

                        2000

                        139 988

                        Ieguldījums uzņēmējdarbības sākšanā

                        12

                        10 000

                        120 000

                        Starpsumma (a):

                        Procentuāli no individualizēto pakalpojumu kopuma:

                        —

                        5 703 608

                        (95,42 %)

                        Pabalsti un stimuli (darbības saskaņā ar EGF regulas 7. panta 1. punkta b) apakšpunktu)

                        Stimuli un pabalsti

                        367

                        745

                        273 500

                        Starpsumma (b):

                        Procentuāli no individualizēto pakalpojumu kopuma:

                        —

                        273 500

                        (4,58 %)

                         Darbības saskaņā ar EGF regulas 7. panta 4. punktu

                        1. Sagatavošanās pasākumi

                        —

                        6000

                        2. Pārvaldība

                        —

                        52 420

                        3. Informācija un publicitāte

                        —

                        55 000

                        4. Kontrole un ziņojumu sniegšana

                        —

                        108 180

                        Starpsumma (c):

                        Procentuāli no kopējām izmaksām:

                        —

                        221 600

                        (3,57 %)

                        Kopējās izmaksas (a + b + c):

                        —

                        6 198 708

                        EGF ieguldījums (60 % no kopējām izmaksām)

                        —

                        3 719 224

               32.To darbību izmaksas, kuras iepriekš minētajā tabulā noteiktas kā darbības saskaņā ar EGF regulas 7. panta 1. punkta b) apakšpunktu, nepārsniedz 35 % no saskaņotā individualizēto pakalpojumu kopuma kopējām izmaksām. Beļģija apstiprināja, ka šīs darbības ir atkarīgas no tā, vai paredzētie atbalsta saņēmēji piedalās darba meklēšanas vai apmācības pasākumos.

               33.Beļģija apstiprināja, ka ieguldījumu izmaksas pašnodarbinātībai, uzņēmējdarbības sākšanai un darba ņēmēju īstenotai pārņemšanai nepārsniegs 15 000 EUR vienam atbalsta saņēmējam.

               Izdevumu atbalsttiesīguma periods

               34.Beļģija individualizētos pakalpojumus paredzētajiem atbalsta saņēmējiem sāka sniegt 2020. gada 9. jūnijā. Tāpēc tiesības saņemt EGF finansiālu ieguldījumu par izdevumiem, kas saistīti ar šīm darbībām, ir no 2020. gada 9. jūnija līdz 2022. gada 22. decembrim.

               35.Administratīvie izdevumi, kas nepieciešami, lai īstenotu EGF, Beļģijai sāka rasties 2020. gada 10. jūnijā. Tāpēc par izdevumiem saistībā ar sagatavošanās, pārvaldības, informācijas un publicitātes, kontroles un ziņojumu sniegšanas pasākumiem EGF finansiālu ieguldījumu ir tiesības saņemt no 2020. gada 10. jūnija līdz 2023. gada 22. jūnijam.

               Papildināmība ar darbībām, ko finansē no valstu vai Savienības fondiem

               36.Valsts priekšfinansējuma vai līdzfinansējuma avots ir Région de Bruxelles-Capitale/Brussels Hoofdstedelijk Gewest, Vlaams Gewest un Région Wallonne reģionu līdzekļi.

               37.Beļģija ir apstiprinājusi, ka iepriekš aprakstītie pasākumi, kas saņem EGF finansiālu ieguldījumu, nesaņems finansiālus ieguldījumus no citiem Savienības finanšu instrumentiem.

               Procedūras, ko ievēro, apspriežoties ar paredzētajiem atbalsta saņēmējiem vai viņu pārstāvjiem, vai sociālajiem partneriem, kā arī ar vietējām un reģionālajām iestādēm

               38.Beļģija norādīja, ka saskaņotais individualizēto pakalpojumu kopums ir izstrādāts, apspriežoties ar darba ņēmēju pārstāvjiem un sociālajiem partneriem sanāksmēs, kuras notika 2020. gada 3. un 19. novembrī. Beļģijas iestādes arī rīkoja sanāksmi ar Aviato vzw, kas ir nodarbinātības centrs Briseles lidostā darba meklētājiem un darba devējiem. Apspriešanās ar uzņēmumu Aviato, kas specializējas aviācijas nozarē, notika par piemērotākajām kvalifikācijas celšanas un pārkvalificēšanas apmācībām, kuras piedāvāt atlaistajiem darba ņēmējiem.

               39.Šā pieteikuma ierosinātāji ir Flandrijas, Valonijas un Briseles reģionālās iestādes. Trīs Beļģijas nodarbinātības dienestu
                  24
                starpreģionu sadarbības struktūra Synerjob nodrošina ierosināto darbību lielāku saskaņotību.

               Pārvaldības un kontroles sistēmas

               40.Pieteikums ietver pārvaldības un kontroles sistēmas aprakstu, kurā norādīti iesaistīto struktūru pienākumi. Beļģija ir paziņojusi Komisijai, ka finansiālo ieguldījumu pārvaldīs un kontrolēs tās pašas struktūras, kas pārvalda un kontrolē Eiropas Sociālā fonda finansējumu šādos reģionos: Région de Bruxelles-Capitale/Brussels Hoofdstedelijk Gewest, Vlaams Gewest un Région Wallonne.

               Saistības, ko uzņēmusies attiecīgā dalībvalsts

               41.Beļģija ir sniegusi visus nepieciešamos apliecinājumus tam, ka:

               –piekļuvē ierosinātajām darbībām un to īstenošanai tiks piemēroti vienlīdzīgas attieksmes un nediskriminācijas principi,

               –ir ievērotas valstu un ES tiesību aktos paredzētās prasības par darba ņēmēju kolektīvo atlaišanu,

               –ierosinātās darbības nesaņems finansiālu atbalstu no citiem Savienības fondiem vai finanšu instrumentiem, kā arī tiks novērsta jebkāda dubulta finansēšana,

               –ar ierosinātajām darbībām papildinās no struktūrfondiem finansētās darbības,

               –EGF finansiālais ieguldījums atbildīs procesuālajiem un materiālajiem Savienības noteikumiem par valsts atbalstu.

               IETEKME UZ BUDŽETU

               Budžeta priekšlikums

               42.EGF nepārsniedz maksimālo gada summu 186 miljonu EUR apmērā (2018. gada cenās), kā paredzēts 8. panta 1. punktā Padomes 2020. gada 17. decembra Regulā (ES, Euratom) 2020/2093, ar ko nosaka daudzgadu finanšu shēmu 2021.–2027. gadam
                  25
               .

               43.Pēc pieteikuma izskatīšanas attiecībā uz EGF regulas 13. panta 1. punktā paredzētajiem nosacījumiem un ņemot vērā paredzēto atbalsta saņēmēju skaitu, ierosinātās darbības un paredzētās izmaksas, Komisija ierosina izmantot EGF līdzekļus 3 719 224 EUR apmērā, kas veido 60 % no kopējām ierosināto darbību izmaksām, lai sniegtu finansiālu ieguldījumu saistībā ar pieteikumu.

               44.Lēmuma priekšlikumu par EGF izmantošanu kopīgi pieņems Eiropas Parlaments un Padome, kā noteikts 9. punktā 2020. gada 16. decembra Iestāžu nolīgumā starp Eiropas Parlamentu, Eiropas Savienības Padomi un Eiropas Komisiju par budžeta disciplīnu, sadarbību budžeta jautājumos un pareizu finanšu pārvaldību, kā arī par jauniem pašu resursiem, tostarp par ceļvedi jaunu pašu resursu ieviešanai
                  26
               .

               Saistītie tiesību akti

               45.Vienlaikus ar priekšlikumu lēmumam par EGF izmantošanu Komisija Eiropas Parlamentam un Padomei iesniegs priekšlikumu par līdzekļu pārvietošanu uz attiecīgo budžeta pozīciju 3 719 224 EUR apmērā.

               46.Tajā pašā laikā, kad Komisija pieņem priekšlikumu lēmumam par EGF izmantošanu, tā ar īstenošanas aktu pieņems lēmumu par finansiālo ieguldījumu, kas stājas spēkā dienā, kad Eiropas Parlaments un Padome pieņem ierosināto lēmumu izmantot EGF.

               2021/0109 (BUD)

               Priekšlikums

               EIROPAS PARLAMENTA UN PADOMES LĒMUMS

               par Eiropas Globalizācijas pielāgošanās fonda izmantošanu saskaņā ar
                  Beļģijas pieteikumu EGF/2020/005 BE/Swissport

               EIROPAS PARLAMENTS UN EIROPAS SAVIENĪBAS PADOME,

               ņemot vērā Līgumu par Eiropas Savienības darbību,

               ņemot vērā Eiropas Parlamenta un Padomes Regulu (ES) Nr. 1309/2013 (2013. gada 17. decembris) par Eiropas Globalizācijas pielāgošanās fondu (2014–2020) un ar ko atceļ Regulu (EK) Nr. 1927/2006
                  27
               , un jo īpaši tās 15. panta 4. punktu,

               ņemot vērā 2020. gada 16. decembra Iestāžu nolīgumu starp Eiropas Parlamentu, Eiropas Savienības Padomi un Eiropas Komisiju par budžeta disciplīnu, sadarbību budžeta jautājumos un pareizu finanšu pārvaldību, kā arī par jauniem pašu resursiem, tostarp par ceļvedi jaunu pašu resursu ieviešanai
                  28
               , un jo īpaši tā 9. punktu,

               ņemot vērā Eiropas Komisijas priekšlikumu,

               tā kā:

               (1)Eiropas Globalizācijas pielāgošanās fonda (EGF) mērķis ir sniegt atbalstu darba ņēmējiem, kas atlaisti no darba, un pašnodarbinātām personām, kuru darbība ir beigusies, jo globalizācijas dēļ ir notikušas lielas strukturālas pārmaiņas pasaules tirdzniecības modeļos, turpinās globālā finanšu un ekonomikas krīze vai sākas jauna globāla finanšu un ekonomikas krīze, un palīdzēt viņiem no jauna iekļauties darba tirgū.

               (2)EGF nepārsniedz maksimālo gada summu 186 miljonu EUR apmērā (2018. gada cenās), kā noteikts Padomes Regulas (ES, Euratom) 2020/2093 8. panta 1. punktā
                  29
               .

               (3)Beļģija 2020. gada 22. decembrī iesniedza pieteikumu EGF izmantošanai saistībā ar darba ņēmēju atlaišanu uzņēmumā Swissport Beļģijā. Pieteikums tika papildināts ar papildu informāciju, kas iesniegta saskaņā ar Regulas (ES) Nr. 1309/2013 8. panta 3. punktu. Minētais pieteikums atbilst Regulas (ES) Nr. 1309/2013 13. pantā noteiktajām prasībām par EGF finansiālā ieguldījuma noteikšanu.

               (4)Tādēļ EGF būtu jāizmanto, lai sniegtu finansiālu ieguldījumu 3 719 224 EUR apmērā saistībā ar Beļģijas iesniegto pieteikumu.

               (5)Lai pēc iespējas saīsinātu laiku, kas vajadzīgs EGF izmantošanai, šis lēmums būtu jāpiemēro no tā pieņemšanas dienas,

               IR PIEŅĒMUŠI ŠO LĒMUMU.

               1. pants

               Savienības 2021. finanšu gada vispārējā budžetā izmanto Eiropas Globalizācijas pielāgošanās fondu, lai piešķirtu 3 719 224 EUR saistību un maksājumu apropriācijās.

               2. pants

               Šis lēmums stājas spēkā dienā, kad to publicē Eiropas Savienības Oficiālajā Vēstnesī. To piemēro no [tā pieņemšanas datums]
                  30*.

               Briselē,

                  Eiropas Parlamenta vārdā —
                        Padomes vārdā —

                  priekšsēdētājs
                        priekšsēdētājs

                     (1)

                        OV L 347, 20.12.2013., 855. lpp.

                     (2)

                        Regulu (ES) Nr. 1309/2013 piemēro visiem pieteikumiem, kas saņemti līdz 2020. gada 31. decembrim.

                     (3)

                        EGF regulas 3. panta nozīmē.

                     (4)

                        Uzņēmumu Swissport Belgium veido uzņēmumi Swissport Belgium NV un Swissport Belgium Cleaning NV.

                     (5)

                        OV L 393, 30.12.2006., 1. lpp.

                     (6)

                        Uz uzkopšanas darbībām attiecas NACE 2. red. 81.2. grupa.

                     (7)

                        Saskaņā ar Regulas (ES) Nr. 1309/2013 7. panta 4. punktu.

                     (8)

                        ES budžets — Eiropas atveseļošanas plāna dzinējspēks, COM(2020) 442 final.

                     (9)

                        2021. gada (starpposma) ziemas Eiropas ekonomikas prognoze,
                  https://ec.europa.eu/info/sites/info/files/economy-finance/ecfin_forecast_winter_2021_overview_en.pdf
                  .

                     (10)

                        ICAO,
                  https://www.icao.int/Newsroom/Pages/2020-passenger-totals-drop-60-percent-as-COVID19-assault-on-international-mobility-continues.aspx
                  .

                     (11)

                        COM(2020) 714

                     (12)

                  https://plus.lesoir.be/301092/article/2020-05-15/update-swissport-nannonce-pas-encore-de-licenciements-un-plan-attendu-pour-fin

                     (13)

                  https://www.rtl.be/info/belgique/economie/swissport-belgique-se-declare-en-faillite-pres-de-1-500-emplois-menaces-1223551.aspx

                     (14)

                        Société fédérale de participations et d'investissement Société - Federale Participatie en Investeringsmaatschappij (SFPI-FPIM).

                     (15)

                        EGF/2020/002 EE Estonia tourism, COM(2021) 151.

                     (16)

                  https://www.lalibre.be/economie/entreprises-startup/swissport-pas-de-reprise-pour-swissport-1-500-personnes-licenciees-5ee0e3137b50a66a594588f6

                     (17)

                  https://www.beci.be/nl/toekomst-van-brussels-airport-verzekeren-als-internationale-motor-van-onze-economie/

                     (18)

                  https://statbel.fgov.be/fr/themes/emploi-formation/marche-du-travail/emploi-et-chomage#figures

                     (19)

                  https://statbel.fgov.be/fr/themes/emploi-formation/marche-du-travail/emploi-et-chomage

                     (20)

                        Profesijas, kurās vismaz 75 % darba ņēmēju ir viena dzimuma pārstāvji.

                     (21)

                  Tādu pieprasītu darbvietu saraksts, kurām ir grūti atrast kandidātus un kuras ir saistītas ar kritiskām funkcijām.
                   “Métiers en tension de recrutement en Wallonie.
                   Liste des métiers/fonctions critiques et en pénurie”.
                   Le Forem 2020
                  .

                     (22)

                        Lai izvairītos no zīmju norādīšanas aiz komata, paredzētās izmaksas uz vienu darba ņēmēju tika noapaļotas. Tomēr noapaļošana neietekmē katra pasākuma kopējās izmaksas, kas paliek tādas pašas kā Beļģijas iesniegtajā pieteikumā.

                     (23)

                        Noapaļošanas dēļ kopsummas nesakrīt.

                     (24)

                        VDAB (Flandrijas nodarbinātības dienests), Le Forem (Valonijas nodarbinātības dienests) un Actiris (Briseles nodarbinātības dienests).

                     (25)

                        OV L 433I, 22.12.2020., 11. lpp.

                     (26)

                        OV L 433I, 22.12.2020., 28. lpp.

                     (27)

                        OV L 347, 20.12.2013., 855. lpp.

                     (28)

                        OV L 433I, 22.12.2020., 28. lpp.

                     (29)

                        Padomes Regula (ES, Euratom) 2020/2093 (2020. gada 17. decembris), ar ko nosaka daudzgadu finanšu shēmu 2021.–2027. gadam (OV L 433I, 22.12.2020., 11. lpp.).

                     (30)
                  *
                        Datumu ievieto Parlaments pirms publicēšanas OV.